
A Levegő Munkacsoport 
álláspontja az EU ETS felülvizsgálatáról

A Levegő Munkacsoport üdvözli, hogy a Kormány lehetőséget biztosít a társadalmi szervezetek számára az Európai Unió kibocsátáskereskedelmi rendszerének (EU ETS) felülvizsgálatával kapcsolatos álláspontjuk kifejtésére.
A Levegő Munkacsoport azt kéri a Magyar Kormánytól, hogy az EU ETS felülvizsgálata során az alábbi álláspontokat képviselje:
· Az EU ETS ambíciójának megőrzése. A rendszernek továbbra is erős és kiszámítható ösztönzést kell adnia a fosszilis energiahordozók kivezetésére és az ipari kibocsátások csökkentésére. Kerülni kell minden olyan módosítást, amely túlkínálathoz és így tartósan alacsony szén-dioxid-árhoz vezethet. 
· A lineáris csökkentési tényező magas szinten tartása. Az EU klímacéljainak teljesítéséhez nem a kibocsátáscsökkentési pálya lazítására, hanem a dekarbonizáció felgyorsítására van szükség.
· Az ingyenes kvóták mielőbbi kivezetése. Az ingyenes kvótákat mielőbb meg kell szüntetni. A fosszilis energia már most is hatalmas támogatásokat kap,[footnoteRef:1] ezt nem szabad tovább fokozni. A ingyenes kvótákkal egyes ipari szennyezők még akár piaci előnyhöz is juthatnak, miközben emiatt az állam bevételtől esik el és versenyképességet is veszít[footnoteRef:2]. Azok a vállalkozások, amelyek nem tudnak támogatás nélkül tovább fennmaradni, vagy profilt váltanak, vagy tönkremennek – így működik a piacgazdaság. A vállalatok ne állami támogatásokból éljenek meg, hanem a piacról! Ha pedig a CBAM ellenére is más országba kíván költözni egy gyár, akkor – hacsak nemzetbiztonsági okok nem indokolják az ellenkezőjét – nem kell akadályozni az elköltözését, hiszen így a versenyképes tevékenységek maradnak Európában.  [1:  https://www.imf.org/en/topics/climate-change/energy-subsidies ]  [2:  https://carbonmarketwatch.org/2026/08/12/era-of-european-industry-free-lunches-needs-to-stop/] 

· Az ETS-bevételek valódi klímavédelmi célú felhasználása. A bevételeket átláthatóan és nyomon követhető módon elsősorban energiahatékonyságra, szemléletformálásra és szociális támogatásokra kell fordítani. Ezt az indokolja, hogy – amint azt az idei nyár minden eddiginél látványosabban bebizonyította – a lakosság egészsége, sőt élete egyre nagyobb veszélyben van. Épületeinket nem ilyen időjárási viszonyokra tervezték. A lakosság egészségét pedig elsősorban az ETS irányelv[footnoteRef:3] 10. cikke (3) bekezdésének (h) pontja szerinti támogatással, valamint hatékony tájékoztatással lehet megóvni. Ami pedig az ipart illeti, a megújuló energiák és az energiatárolás támogatás nélkül is egyre versenyképesebbé válnak, a fosszilis energiák növekvő árai (ami részben az ETS-nek is köszönhető), még versenyképesebbé teszik ezeket. A vállalatok (amint fentebb leírtuk) ne támogatásból, hanem a piacról éljenek meg. Rendkívül fontos jelentős összegeket fordítani a szemléletformálásra is, mivel óriási az ismerethiány, a hibás szemlélet, és jelentős a félretájékoztatás, a dezinformáció mértéke is. A szociális támogatások pedig az elkerülhetetlen változtatásokat teszik széles körben elfogadottabbá. Mivel a rendelkezésre álló források szűkösek és mindig is korlátosak lesznek, a közpénzeket a leginkább költséghatékony módon kell felhasználni.  [3:   https://eur-lex.europa.eu/legal-content/HU/TXT/HTML/?uri=CELEX:02003L0087-20240301 ] 

· A települési hulladékégetés bevonása az ETS-be. Ez támogatandó, ugyanakkor az ETS-nek összhangban kell állnia a hulladékhierarchiával: a megelőzésnek, az újrahasználatnak és az újrafeldolgozásnak elsőbbséget kell élveznie az égetéssel szemben.
· A nemzetközi kibocsátási kreditek és a szén-dioxid-eltávolítás ne gyengítsék az ETS-t. Az európai kibocsátások tényleges csökkentését nem szabad nemzetközi kreditekkel vagy szén-dioxid‑eltávolítással helyettesíteni.[footnoteRef:4] A szén-dioxid-eltávolításra csak akkor kerülhessen sor, ha már az összes költséghatékonyabb eljárás lehetőségei kimerültek. [4:  Részletes indoklást ld. itt: https://old.caneurope.org/content/uploads/2025/06/Open-letter-against-Art-6-use-in-EU-2040-climate-target-website.pdf ] 

· Az ETS ne veszítse el ösztönző erejét több kisebb módosítás együttes hatása miatt sem. A lineáris csökkentés enyhítése, az ingyenes kvóták fenntartása, a nemzetközi kreditek és a szén-dioxid-eltávolítás együttesen túlkínálathoz és gyenge karbonárhoz vezethetnek, ami aláásná az ETS célját, ezért ezeket sem külön-külön, sem együttesen nem szabad megengedni.
· Az ETS-t az európai ipar modernizációjának eszközeként kell használni. A klímavédelem és a versenyképesség nem ellentétes célok: az ETS – a bevételek megfelelő felhasználásával együtt – a gazdaság korszerűsítését, versenyképességének javítását szolgálja.[footnoteRef:5] A fosszilis energiák támogatása félrevezette és félrevezeti a döntéshozókat kormányzati és vállalati szinten egyaránt, aminek súlyos következményeit egyre inkább tapasztaljuk.   [5:  https://www.portfolio.hu/gazdasag/20251105/sulyos-ara-lehet-a-tetlensegnek-de-magyarorszag-tovabbra-is-ellenall-797040
https://www.levego.hu/sites/default/files/Would_ETS2_hurt_the_economy_FINAL08-2025.pdf] 

· A légiközlekedés és a hajózás teljesebb bevonása az ETS-be. A Bizottság azon javaslatai, amelyek bővítik a nemzetközi légiközlekedés és a hajózás karbonárazását előrelépésnek tekinthetők, de nem elég ambíciózusak. A légiközlekedés esetében az EU-ból induló minden nemzetközi járatot be kell vonni az ETS-be, hogy a nagy távolságú járatok se maradjanak karbonárazás nélkül. A hajózásban támogatjuk a rendszer kiterjesztését a jelenleg kimaradó kisebb hajókra. Az ETS-bevételek célzott részét e célokra kell fordítani, miközben meg kell akadályozni a rendszer megkerülését, valamint az ebből fakadó versenytorzulást. 
· Az ETS és az abból származó bevételek járuljanak hozzá a szociális igazságtalanságok, a társadalmi egyenlőtlenségek csökkentéséhez, amint arról az ETS Irányelv 1. cikke (3) bekezdése ha) pontja rendelkezik.[footnoteRef:6] A fosszilis energiák jelenlegi támogatási rendszere rendkívül igazságtalan: a jómódúakat sokkal nagyobb mértékben támogatja, mint a szegényeket.[footnoteRef:7] Ezt az igazságtalan rendszert segítene legalább részben felszámolni az ETS, illetve a bevételei egy részének felhasználása a lakosság kompenzációjára.[footnoteRef:8] Egy ilyen átalakítás mindenkinek előnyös lenne, még a  jómódúaknak is .[footnoteRef:9]  [6:  Figyelem! A magyar fordítás pontatlan, az angol nyelvű az irányadó!]  [7:  https://levegomunkacsoport.blog.hu/2026/08/13/ne_tamogassuk_tovabb_a_gazdagokat_325 ]  [8:  https://levegomunkacsoport.blog.hu/2026/08/13/nagyot_fog_dragulni_a_futes_es_az_autozas_ha_nem_lepunk_idoben ]  [9:  https://www.oecd.org/content/dam/oecd/en/publications/reports/2015/05/in-it-together-why-less-inequality-benefits-all_g1g554a1/9789264235120-en.pdf ] 

Bár a lábjegyzetben hivatkozott cikkek az ETS2 kapcsán készültek, az ott leírtak érvényesek az ETS-re is, hiszen végső sorban minden költséget a lakosság fizet meg; ráadásul amíg az említett támogatások nem kerülnek felszámolásra, illetve a kevésbé jómódúak nem kapnak megfelelő kompenzációt, addig is túlnyomó részben a jómódúbb lakosok kapják a támogatást. (Az ETS gyengítése esetén például a cementipar tekintetében elsősorban az új lakásokat vásárlók kapnak továbbra is több támogatást, az acélipar esetén pedig a nagyobb autókat vásárlók.)
· A technikai részletek tekintetében támogatjuk az alábbi javaslatokat az Európai Éghajlatvédelmi Hálózat (CAN Europe), az Európai Környezetvédelmi Iroda (European Environmental Bureau) és az Európai Közlekedési és Környezetvédelmi Szövetség (Transport & Environment) európai környezetvédő szervezetektől, melyeknek Levegő Munkacsoport is a tagszervezete:
· EEB: “Keep the ETS on Track”[footnoteRef:10] [10:  https://eeb.org/en/library/recommendations-for-the-revision-of-the-eu-emissions-trading-system-ets/    ] 

· CAN Europe: “Making the most of the EU ETS revision in Central and Eastern Europe”[footnoteRef:11] [11:  https://caneurope.org/news/making-the-most-of-the-eu-ets-revision-in-central-and-eastern-europe/   ] 

· T&E: EU takes half-hearted step towards taxing international flights[footnoteRef:12] [12:  https://www.transportenvironment.org/articles/eu-takes-half-hearted-step-towards-taxing-international-flights   ] 

A Kormány által közzétett felhívás megállapítja: “A javaslat a Bizottság korábbi jelzéseinek megfelelően nem érinti az épületekre és közúti közlekedésre vonatkozó ETS2 felülvizsgálatát.” Ezt tudomásul véve, itt csak egy mondatban hívjuk fel a figyelmet arra, hogy az ETS2 további elhalasztása, illetve gyengítése súlyos gazdasági, szociális és környezeti károkkal járna. 
Meggyőződésünk, hogy egy erős, ambíciózus és kiszámítható EU ETS nem akadálya, hanem – a bevételek megfelelő felhasználásával együtt – az egyik legfontosabb eszköze az európai és ezen belül a magyar gazdaság modernizációjának, a piackonform versenyfeltételek kialakításának, energiabiztonságunk erősítésének és a társadalmi egyenlőtlenségek csökkentésének. Magyarországnak nem a fosszilis energiafüggőség és a szén-dioxid-intenzív technológiák konzerválása az érdeke, hanem az energiahatékony, megújuló energiára épülő, innovatív és versenyképes gazdaság, valamint egy igazságosabb társadalom megteremtése.
A fenti okok miatt arra kérjük a Kormányt, hogy az EU ETS felülvizsgálata során az itt kifejtett álláspontot képviselje.
Budapest, 2026.08.15.

